open-index/open-wikipedia-markdown huggingface dataset:
Turnspit

**Turnspit** on sukupuuttoon kuollut englantilainen koirarotu. Tieteelliseksi nimeksi on esitetty *Canis vertigus* (ehdottanut Carl von Linné). Nimi tulee sanoista *turn* (’kääntää’) ja *spit* (’paistinvarras’). Georges Leclerc de Buffon antoi rodulle nimen *Basset à Jambes Torses*, "kierojalkainen bassetti".

Walesiläisessä Abergavennyn museossa näytillä oleva täytetty turnspit nimeltä Whiskey on ainoa näihin päiviin asti säilynyt rodun edustaja.

## Ulkonäkö

Turnspit oli pienikokoinen, pitkärunkoinen, lyhytraajainen koira, jolla oli riippuvat korvat ja kiertynyt häntä. Silmät olivat usein erikoisen väriset: yhden silmän iiris musta ja toisen valkoinen. Eturaajoja kuvailtiin usein käyriksi tai kieroiksi. Väritys oli tumma.

## Alkuperä ja käyttö
Turnspit oli muinaista alkuperää, mutta sen esi-isistä ei tiedetä juuri mitään. Se mainitaan Englannin vanhimmassa koirakirjassa (vuodelta 1576), jossa sitä kutsuttiin nimellä *Turnespete*. 1700-luvulla luokitellessaan koirarotuja myös Carl von Linné otti huomioon tämän rodun. Sen uskotaan olleen sukua lähinnä terriereille.

Rodun alkuperäinen käyttötarkoitus oli lähes ainutlaatuinen: juosta ”juoksupyörässä”, joka käänsi paistumassa olleen lihan. Sen työ oli erittäin rasittavaa ja työlästä, koska siihen aikaan paistinvartaassa jatkuvasti kääntyvän paistin valmistuminen kesti noin kolme tuntia. Suurissa keittiöissä oli usein useampia rodun edustajia, jotta ne voisivat työskennellä vuoroissa – korvaten vuoron perään toisensa juoksupyörässä aina yhden väsyessä liikkumaan.

Turnspitin tiedettiin jopa pitäneen tiettyjä päiviä ”paistopäivinä”, kieltäytyen juoksemasta pyörässä muina päivinä. Jotkut yksilöt olivat niin innokkaita työskentelijöitä, että ne hyppäsivät juoksupyörään oma-aloitteisesti, kun taas toiset piiloutuivat ”paistopäivinä” ja ne piti houkutella työhönsä. Kokkien tiedetään kohdelleen koiria toisinaan huonosti ja pakottaneen ne työhönsä, usein lyöden niitä mikäli ne pysähtyivät hetkeksi lepuuttamaan väsyneitä raajojaan.

Rodulle oli suurta kysyntää ennen 1800-lukua. Vuonna 1809 William Bingley kirjoitti populaation olleen selkeästi vähentymässä. Teollisen vallankumouksen ja tehokkaiden mekaanisten laitteiden saapumisen myötä se kuolikin nopeasti sukupuuttoon.

## Lähteet
Water drawer

**Water drawer** on sukupuuttoon kuollut englantilainen koirarotu.

## Ulkonäkö
Water drawer oli kookas ja voimakas.

## Alkuperä
Maailman vanhimmassa koirakirjassa *Of Englische Dogges* mainitaan, että rotu auttoi nostamaan vettä kaivoista ja syvistä kuopista kääntämällä pyörää liikkeidensä avulla.

### Etymologia
Alkuosa *water* tarkoittaa "vettä" ja loppuosa *drawer* "nostajaa". Latinaksi rotu tunnettiin nimellä *aquarius* ("veteen liittyvä").

## Lähteet
Egyptinkarvatonkoira

**Egyptinkarvatonkoira** on sukupuuttoon kuollut egyptiläinen koirarotu.

## Ulkonäkö
Egyptinkarvatonkoira oli pienikokoinen, luppakorvainen ja pitkäraajainen. Iho oli karvaton ja sileä. Pohjaväri oli joko valkoinen, kerma tai vaaleanharmaa, jossa oli tummia täpliä. Säkäkorkeus oli noin 41 cm.

## Luonne ja käyttäytyminen
Rotu vietti suuren osan ajastaan lepäämällä pienissä kuopissa, jotka se kaivoi hiekkaiseen maaperään. Se ei pitänyt kastumisesta. 

## Alkuperä
Egyptinkarvatonkoira oli läheistä sukua afrikankarvatonkoiralle, ja saattoi jopa olla tämän esi-isä. Sitä käytettiin parantamaan särkyjä ja kipuja – luultavasti painamalla sen kuumaihoisen rungon kipeään kohtaan. Tämän lisäksi sitä pidettiin seurakoirana. Sen uskottiin tuovan onnea omistajalleen.

## Lähteet
Izcuintli

**Izcuintli** on äärimmäisen uhanalainen tai sukupuuttoon kuollut meksikolainen koirarotu.

## Ulkonäkö
Izcuintlilla on päässään pidempi töyhtö kuin meksikonkarvatonkoiralla, mutta se on muilta osin karvaton. Korvat ovat puolipystyt. Iho on hieman ryppyinen. Väritys on yleensä liuskeenharmaa, jossa esiintyy vaaleita täpliä. Säkäkorkeus on noin 46 cm.

## Alkuperä
Rotu on läheistä sukua meksikonkarvatonkoiralle. Sen käyttötarkoitus on toimia paikallisissa kylissä "talismaanina" eli onnentuojana. Vaikka se onkin lähes sukupuuttoon kuollut, joitain yksilöitä väitetään olevan jäljellä Guerrerossa sijaitsevan Rio Balsasin kaupungin lähialueilla.

### Etymologia
Rodun nimitys merkitsee yksinkertaisesti "koiraa".

## Lähteet
Amanda Jansson

**Amanda Jansson** (s. 26. huhtikuuta 1990) on ruotsalainen Jussi-palkittu näyttelijä. Hän on kotoisin Skärplingestä Uplannista. Valmistuttuaan gävleläisestä lukiosta teatterilinjalta hän jatkoi näyttelijänopintojaan kansanopistossa ja Luulajan teatterikorkeakoulussa. Hän on näytellyt teatterissa sekä useissa ruotsalaissarjoissa, kuten *[[Aika on meidän]]*, *[[Midnight Sun (televisiosarja)|Midnight Sun]]* ja *[[Martin Beck]]*. Suuren yleisön tietoisuuteen hän nousi *[[Ohuella langalla]]* -sarjasta, jossa hän esitti yhtä päärooleista, Sara-nimistä poliisia.

Jansson näyttelee pääosaa vuonna 2024 ensi-iltansa saaneessa *[[Myrskyluodon Maija (elokuva)|Myrskyluodon Maija]]* -elokuvassa. Jansson sai Maijan roolistaan Parhaan pääosan Jussi -palkinnon.

## Lähteet
Pukinmäen kirjasto

**Pukinmäen kirjasto** on Helsingin Pukinmäen kaupunginosassa sijaitseva yleinen kirjasto. Se on yksi Helsingin kaupunginkirjaston toimipisteistä ja toimii osana pääkaupunkiseudun Helmet-kirjastoverkkoa.
 
Pukinmäen kirjasto on perustettu vuonna 1956. Nykyisin kirjasto toimii vuonna 1985 valmistuneessa Pukinmäkitalossa, joka on vuonna 1985 valmistunut arkkitehti Kaarlo Leppäsen suunnittelema rakennus.

## Lähteet
Romanialainen viittomakieli

**Romanialainen viittomakieli** (romaniaksi *Limba semnelor române*) on pääsääntöisesti Romanian kuurojen käyttämä viittomakieli. Sen lähimpiä sukulaiskieliä ovat slovakialainen viittomakieli ja unkarilainen viittomakieli. Sillä arvioidaan olevan noin 300 000 käyttäjää.

Romanian kuurojen liitto perustettiin vuonna 1919. Romania tunnusti viittomakielen omaksi kielekseen vuonna 2020.

Alkuvuodesta 2020 Romaniassa nousi kohu, kun joukko uutiskanavia käytti epäpäteviä tulkkeja, jotka keksivät päästään viittomia muistuttavia eleitä. TV-kanavat puolustautuivat sanomalla, ettei heillä ole resursseja tarkistaa tulkkien pätevyyttä..

## Lähteet
Malmin kirjasto

**Malmin kirjasto** on Helsingin Malmin kaupunginosassa sijaitseva yleinen kirjasto. Se on yksi Helsingin kaupunginkirjaston toimipisteistä ja toimii osana pääkaupunkiseudun Helmet-kirjastoverkkoa.
 
Malmin kirjasto on perustettu vuonna 1946. Nykyään kirjastotilat sijaitsevat Malmitalossa, joka on vuonna 1994 valmistunut, Arkkitehtuuritoimisto Huhtiniemi & Söderholmin suunnittelema monitoimitalo.

## Lähteet

## Aiheesta muualla
* Malmitalon pohjapiirros: Kirjaston sijainti 1. kerroksessa, Ala-Malmin puiston puolella (malmitalo.fi)
Bill Kristol

**William ”Bill” Kristol** (s. 23. joulukuuta 1952 New York City, New York) on yhdysvaltalainen uuskonservatiivinen poliittinen analyytikko. Hän on toiminut kommentaattorina monella uutiskanavalla. Kristol perusti *The Weekly Standard* -lehden. Nykyään Kristol kirjoittaa *The Bulwark* -uutissivustolle.

George H. W. Bushin presidenttikauden aikana Kristol toimi varapresidentti Dan Quaylen kansliapäälikkönä.

## Lähteet

## Aiheesta muualla
Hermann Lenz

**Hermann Lenz** (1913 Stuttgart, Saksa – 1998 München, Saksa) oli saksalainen kirjailija. Lenz on kirjoittanut menneiden aikojen Itävaltaan ja Etelä-Saksaan sijoittuvia kertomuksia ja romaaneja. Hänen pääteoksensa on 1980 ilmestynyt *Der innere Bezirk*, joka koostuu kolmesta aiemmin ilmestyneestä romaanista. Hän on kirjoittanut myös neliosaisen omaelämäkerrallisen romaanisarjan.

Lenz sai 1998 Büchner-palkinnon.

## Lähteet

## Aiheesta muualla
Ampumatarvike

**Ampumatarvikkeita** ovat muun muassa ampuma-aseiden ammukset, kuten luodit, haulit ja muut tarvikket, jotka laukaistaan ruutikaasunpainella, nallimassan räjähdyspaineella tai muun räjähdyspaineen avulla, ja joka voivat aiheuttaa vaaraa ihmiselle.

Suomen Puolustusvoimissa erilaisia sotilasräjähteitä ja niiden osia kutsutaan ampumatarvikkeiksi. Puolustusvoimisen etymologiassa ampumatarvikkeita ovat esimerkiksi: ajopanokset, erikoisampumatarvikkeet, hylsyt, irtoräjäyttimet, nallit, panokset, miinat, patruunat, polttotaisteluaineet, raketit, ruudit, sotilas- ja siviliiräjähdysaineet, sytyttimet, ohjukset, lentopommit, tytärammukset ja -pommit, torpedot sekä merimiinat.

## Lähteet
Daler Kuzjajev

**Daler Adjamovitš Kuzjajev** (s. 15. tammikuuta 1993 Naberežnyje Tšelny) on venäläinen jalkapalloilija, pelipaikaltaan keskikenttäpelaaja. Hän on edustanut kotimaassaan Karelia Petrozavodskia ja Neftehimik Nižnekamskia sekä Venäjän Valioliigassa vuosina 2014–2017 Terek Groznya ja kesästä 2017 alkaen Zenit Pietaria. Hän on voittanut Zenitin joukkueessa liigamestaruuden vuosina 2019, 2020 ja 2021 sekä Venäjän cupin vuonna 2020. Hän on kauden 2020–2021 loppuun mennessä pelannut Venäjän Valioliigassa 152 ottelua ja tehnyt niissä 11 maalia.

Kuzjajev pelasi Venäjän maajoukkueessa ensimmäisen kerran lokakuussa 2017 ystävyysottelussa Etelä-Koreaa vastaan. Hän pelasi MM-kilpailuissa 2018 joukkueensa kaikki viisi ottelua. Kroatiaa vastaan pelatun puolivälierän ratkaisseessa rangaistuspotkukilpailussa hän teki joukkueensa viidentenä laukojana maalin, mikä ei kuitenkaan riittänyt jatkopaikkaan kahden muun venäläispelaajan ja vain yhden kroatialaispelaajan epäonnistuttua häntä ennen. Kuzjajev kuuluu Venäjän joukkueeseen myös kesällä 2021 pelattavissa EM-kilpailuissa. Hän on kesäkuun 13. päivään 2021 mennessä pelannut 35 maaottelua, joissa 24 kertaa avauskokoonpanossa. Hän on tehnyt kaksi maaottelumaalia: marraskuussa 2019 EM-karsintaottelussa San Marinoa ja marraskuussa 2020 Kansojen liigan ottelussa Turkkia vastaan.

## Lähteet
Tulevilla rannoilla

**Tulevilla rannoilla** on John Websterin ohjaama ja käsikirjoittama suomalainen dokumenttielokuva vuodelta 2017.

Elokuva käsittelee ilmaston lämpenemistä ja sen vaikutuksia. Elokuva on muodoltaan kirje Websterin vielä syntymättömälle lapsenlapsenlapselle, jonka elämään tämänhetkisen sukupolven valinnat vaikuttavat.

## Lähteet
Maksim Muhin

**Maksim Andrejevitš Muhin** (s. 4. marraskuuta 2001 Toljatti) on venäläinen jalkapalloilija, pelipaikaltaan keskikenttäpelaaja. Hän on edustanut kotimaansa Valioliigassa Lokomotiv Moskovaa kausina 2019–2021. Ensimmäisellä kaudella hän pelasi lainalla alemman sarjatason Kazanka Moskovassa ja toisella kaudella hän pelasi Lokomotivissa kymmenen valioliigaottelua, joista kahdeksan ottelua avauskokoonpanossa. Hän pelasi jälkimmäisellä kaudella neljä ottelua Lokomotivin voittoon päättyneessä Venäjän cupissa. Kaudeksi 2021–2022 Muhin siirtyy TsSKA Moskovaan.

Muhin pelasi Venäjän maajoukkueessa ensimmäisen kerran maaliskuussa 2021 MM-karsintaottelussa Sloveniaa vastaan. Kesäkuussa 2021 hän pelasi ystävyysottelussa Puolaa vastaan ja EM-kilpailujen ensimmäisessä alkulohko-ottelussa Belgiaa vastaan.

## Lähteet
Aleksei Mirantšuk

**Aleksei Andrejevitš Mirantšuk** (s. 17. lokakuuta 1995 Slavjansk-na-Kubani) on venäläinen jalkapalloilija, pelipaikaltaan keskikenttäpelaaja. Hän edustaa Major League Soccerissa pelaavaa Atlanta Unitedia.

## Seurajoukkueura
Mirantšuk on edustanut kotimaassaan Lokomotiv Moskovaa ja pelannut Valioliigassa 178 ottelua, joissa hän on tehnyt 32 maalia. Hän voitti Venäjän-mestaruuden vuonna 2018 sekä Venäjän cupin vuosina 2015, 2017 ja 2019, joista kahden ensin mainitun cupin loppuottelussa hän teki maalin. Mestarien liigassa hän pelasi kahden kauden aikana kymmenen ottelua ja teki maalin Juventusta vastaan sekä vierasottelussa lokakuussa 2019 että kotiottelussa kaksi viikkoa myöhemmin.

Mirantšuk siirtyi syyskuussa 2020 italialaisseura Atalantaan. Hän pelasi kaudella 2020–2021 Serie A:ssa 25 ottelua mutta vain neljä kertaa avauskokoonpanossa. Hän teki kauden aikana neljä liigamaalia: ensimmäisessä ottelussaan marraskuussa Interiä vastaan, maaliskuussa Crotonea vastaan, huhtikuussa Bolognaa vastaan ja toukokuussa Parmaa vastaan. Kaudella 2021–2022 hän pelasi 19 liigaottelua, joissa hän oli seitsemän kertaa avauskokoonpanossa. Hän teki maalin joulukuussa Hellas Veronaa ja helmikuussa Sampdoriaa vastaan. Mestarien liigassa hän on näiden kahden kauden aikana pelannut viisi ottelua ja tehnyt yhden maalin lokakuussa 2020 FC Midtjyllandia vastaan.

Mirantšuk pelasi kauden 2022–2023 lainalla Serie A -seura Torinossa. Hän pelasi liigakauden aikana 29 ottelua, joissa hän oli 24 kertaa avauskokoonpanossa, ja teki niissä neljä maalia. Kaudella 2023–2024 hän pelasi jälleen Atalantassa. Hän pelasi 27 Serie A:n ottelua kaudella 2023–2024, joissa hän teki kolme maalia ja antoi kuusi maalisyöttöä. Atalantan voittamassa Eurooppa-liigassa hän pelasi 10 ottelua ja antoi niissä neljä maalisyöttöä. Voitokkaassa Eurooppa-liigan loppuottelussa Bayer Leverkusenia vastaan hän jäi vaihtopelaajaksi.

Heinäkuussa 2024 Mirantšuk siirtyi MLS-seura Atlanta Unitediin vuoden 2027 loppuun ulottuvalla sopimuksella. Sopimukseen sisältyy myös optio kaudesta 2028.

## Maajoukkueura
Mirantšuk pelasi Venäjän nuorisomaajoukkueissa. Hän pelasi Venäjän A-maajoukkueessa ensimmäisen kerran kesäkuussa 2015 ystävyysottelussa Valko-Venäjää vastaan. MM-kilpailuissa 2018 hän pelasi 60 minuuttia viimeisessä alkulohko-ottelussa Uruguayta vastaan. Hän pelasi kesälle 2021 siirretyissä EM-kilpailuissa joukkueensa kaikki kolme ottelua, joista kaksi avauskokoonpanossa. Suomea vastaan hän teki ottelun ainoan maalin. Mirantšuk on pelannut syyskuun 2025 puoleenväliin mennessä 47 A-maaottelua, joista 27 ottelua avauskokoonpanossa, ja tehnyt niissä yhdeksän maalia: ensimmäisessä ottelussaan Valko-Venäjää vastaan ja sittemmin Belgiaa, Etelä-Koreaa, Espanjaa, San Marinoa, EM-kilpailuissa Suomea vastaan ja ystävyysotteluissa Serbiaa, Syyriaa ja Qataria vastaan.

## Lähteet
Middelfart

**Middelfart** on Middelfartin kunnan hallinnollinen keskus Fynin saarella Tanskassa. Keskustaajaman asukasluku oli 15&nbsp;986 tammikuussa 2020.
Tissit ja tango

**Tissit ja tango** on John Websterin ohjaama ja käsikirjoittama suomalainen dokumenttielokuva vuodelta 1994.

Elokuva kertoo nuorista virolaisista naisista, jotka päätyvät heitä välittävien ohjelmatoimistojen huijaamina Suomeen striptease-tanssijoiksi.

## Palkinnot ja ehdokkuudet
* Elokuva sai vuoden 1995 Tampereen elokuvajuhlilla dokumenttituomariston kunniamaininnan.
* Elokuva voitti vuonna 1995 Ruotsissa, Luulajassa pohjoisvisiomaiden tv-ohjelmien kilpailussa parhaan dokumentin palkinnon.
* Elokuva voitti vuoden 1995 Kettupäivillä Kettu-palkinnon.

## Lähteet
Mubashar Ali

**Mubashar Ali** (s. 1997 Helsinki) on suomalainen koripalloilija, pelipaikaltaan sentteri.

## Pelaajaura
### Seurajoukkueet
Ali syntyi Helsingissä vuonna 1997 ja on paikallisen Warriorsin kasvatti. Hän pelasi A-poikien SM-sarjaa kahdella kaudella, 2012–2013 Warriorsissa ja 2014–2015 Pussihukissa. Tämän jälkeen Ali lähti Yhdysvaltoihin pelaamaan high school -koripalloa.

Vuonna 2017 Ali siirtyi Southern Universityn yliopistojoukkueeseen NCAA:n ykköstasolle, jossa pelasi kaksi kautta pienellä vastuulla. Vuonna 2019 Ali vaihtoi yliopistoa Florida Memorial Universityyn ja pelasi siellä kummallakin pelikaudellaan tupla-tuplan keskiarvolla, mihin hän jälkimmäisellä pelikaudellaan 2020–2021 kykeni konferenssinsa ainoana pelaajana. Kummankin FMU-kautensa päätteeksi Ali nimettiin yliopistokonferenssinsa Sun Conferencen ensimmäiseen tähdistöviisikkoon.

### Maajoukkue
Ali edusti Suomea ainoastaan yhdessä nuorisomaaottelussa, kun hän pelasi kesäkuun 2014 U18-harjoitusmaaottelussa Alankomaita vastaan noin kymmenen ja puoli minuuttia ja otti viisi levypalloa. Suomen miesten maajoukkueen tuolloin poikkeuksellisen suureen harjoittelurinkiin Ali nostettiin kesällä 2021. Hän pelasi ensimmäisen miesten maaottelunsa 12. kesäkuuta 2021 Tšekkiä vastaan ollen kymmenellä pisteellään Suomen paras pisteidentekijä.

## Pelityyli ja ominaisuudet
213-senttisenä pelaajana Ali on ulottuva pelaaja. Häntä pidetään liikkuvana ja pitkäkätisenä. Ali on kuvaillut itseään energiseksi ja työteliääksi pelaajaksi.

## Lähteet

## Aiheesta muualla
* Mubashar Ali Basketball Player Profile eurobasket.com
Hannes Sauramo

**Hannes Sauramo** (31. toukokuuta 1914 Sortavala – 17. heinäkuuta 2004) oli suomalainen lääkäri ja Helsingin yliopiston synnytys- ja naistentautiopin dosentti.

Sauramon vanhemmat olivat kauppakamarin sihteeri Hannes Aleksander Waldemar Sauramo ja Hanna Paavolainen. Hän pääsi ylioppilaaksi 1932 ja valmistui lääketieteen lisensiaatiksi 1943 sekä lääketieteen ja kirurgian tohtoriksi 1945.

Sauramo oli Helsingin yleisen sairaalan synnytys- ja naistentautiosaston apulaislääkärinä 1945–1948, anatomisen laitoksen assistenttina vuodesta 1944 sekä Pohjois-Karjalan keskussairaalan naistentautiosaston ylimääräisenä ylilääkärinä vuodesta 1953. Hän toimi Helsingin yliopiston synnytys- ja naistentautiopin dosenttina vuodesta 1950 lähtien.

Sauramo oli Philadelphiassa ilmestyneen *Biological Abstractsin* avustajana 1946–1952, *Excerpta
Medica, Obstetrics and* *Gynaecology* -julkaisun avustajana 1948–1952 sekä ''Medicina Eennican'' toimitussihteerinä 1939–1946. 

Hannes Sauramon veli oli Panimoteollisuusyhdistyksen ja Virvoitusjuomateollisuuden yhdistyksen toimitusjohtaja Pentti Sauramo (s. 1912).

## Julkaisuja
* *Über die Blutgefässe der Niere und die hinter der Aorta verlaufende linke Nierenvene*. Annales Academiae scientiarum Fennicae, Series A, 56, 6. Suomalainen tiedeakatemia, Helsinki 1943
* *Die Grösse des Eierstockes*. Suomalaisen tiedeakatemian toimituksia, Sarja A 5, medica-anthropologica, 2. Helsinki 1945
* *Über die uteroovarialen Blutgefässe*, Helsingin yliopiston väitöskirja. Suomalaisen tiedeakatemian toimituksia, Sarja A 5, medica-anthropologica, 3. Helsinki 1945
* *Classification and etiology of the functional and organic disturbances of pregnancy (gestoses)*. Karolinska sjukhuset, Stockholm 1948
* *The developmental mechanism of the functional and organic disturbances of pregnancy (gestoses)*. Karolinska sjukhuset, Stockholm 1949
* *Peritoneal recessus and foramen farmations and associated intra-abdominal herniae and strangulations*; kirj. Hannes Sauramo ja Juha Tapiovaara. Suomalainen lääkäriseura Duodecim, Helsinki 1949
* *Histology, histopathology and function of the senile ovary*. Duodecim, Helsinki 1951
* *Studies*. Karolinska sjukhuset, Helsinki 1954

## Lähteet
Abdoulaye Diop

**Abdoulaye Diop** (s. 17. syyskuuta 1965 Brazzaville) on malilainen diplomaatti, joka toimii maansa ulkoministerinä.

Diop on suorittanut kandidaatintutkinnon Algerian hallintokorkeakoulussa vuonna 1989 sekä kansainvälisten suhteiden ja diplomatian maisterintutkinnot Pariisin yliopistossa ja Kansainvälisessä julkishallinnon instituutissa vuonna 1994. Hän on työskennellyt Malin ulkoministeriössä ja presidentti Alpha Oumar Konarén diplomaattisena neuvonantajana, Malin Yhdysvaltojen ja Latinalaisen Amerikan suurlähettiläänä vuosina 2003–2009 sekä YK:n Maailman ruokaohjelma edustajana ja päällikkönä vuosina 2009–2014.

Diop oli Malin ulkoasiain, kansainvälisen yhteistyön ja Afrikan integraation ministeri vuosina 2014–2017. Hän toimi maan sisällissodan vuonna 2015 päättäneen Algerin rauhansopimuksen pääneuvottelijana. 

Diop nimitettiin Choguel Maïgan hallituksen ulkoministeriksi kesäkuussa 2021. Sitä ennen hän oli toiminut Afrikan unionin komission puheenjohtajan kabinettipäällikkönä.

Diop on naimisissa ja viiden lapsen isä. Hän puhuu ranskaa, englantia ja bambaraa.

## Lähteet
Corrado Dal Fabbro

**Corrado Dal Fabbro** (4. elokuuta 1945 Pieve di Cadore – 29. maaliskuuta 2018 Milano) oli italialainen rattikelkkailija ja olympiamitalisti.

Dal Fabbro saavutti nelikoissa olympiahopeaa Sapporossa 1972. Hän sijoittui samoissa kisoissa kaksikoissa kymmenenneksi. MM-kilpailuista Dal Fabbro saavutti yhden hopeamitalin, kaksikkojen hopeaa, vuonna 1971. Dal Fabbro kuoli Milanossa 72-vuotiaana 29. maaliskuuta 2018.

## Lähteet
* 
* Profiili Italian olympiakomitea 

### Viitteet

## Aiheesta muualla
*
Jurriën Timber

**Jurriën David Norman Timber** (s. 17. kesäkuuta 2001 Utrecht) on alankomaalainen jalkapalloilija, pelipaikaltaan keskuspuolustaja. Hän edustaa Englannin Valioliigassa pelaavaa Arsenalia.

Timmber siirtyi Feyenoordin junioreista Ajaxiin vuonna 2014. Hän pelasi Ajaxin edustusjoukkueessa ensimmäisen Eredivisie-ottelunsa maaliskuussa 2020 Heerenveeniä vastaan. Kaudella 2020–2021 hän pelasi Eredivisiessa 20 ottelua, joista 16 ottelua avauskokoonpanossa, ja teki ensimmäisen liigamaalinsa toukokuussa 2021 kotiottelussa Emmeniä vastaan. Ajax voitti sekä liigamestaruuden että Alankomaiden cupin, ja cupissa Timber pelasi neljä ottelua, muun muassa täyden ajan puolivälierässä, välierässä ja loppuottelussa. Mestarien liigassa hän pääsi joulukuussa kentälle viime hetkiksi kotiottelussa Atalantaa vastaan. Eurooppa-liigassa hän pelasi viidessä ottelussa täyden peliajan. Kaudella 2021–2022 hän pelasi 30 Eredivisien ottelua, yhtä vaille kaikki avauskokoonpanossa, ja teki kolme maalia Ajaxin voittaessa jälleen mestaruuden. Hänet valittiin Eredivisien vuoden nuoreksi pelaajaksi. Alankomaiden cupissa hän pelasi neljä ottelua mukaan lukien tappiollinen finaali. Mestarien liigassa hän pelasi kahdeksan ottelua, joista kuusi avauskokoonpanossa. Kaudella 2022–2023 hän oli avauskokoonpanossa Ajaxin kaikissa 34 Eredivisien ottelussa, ja teki kaksi maalia. Hän oli avauskokoonpanossa myös Ajaxin kaikissa kuudessa Mestarien liigan ja molemmissa Eurooppa-liigan otteluissa. Alankomaiden cupissa hän pelasi neljä ottelua, myös tappiollisen finaalin.

Timber siirtyi Englannin Valioliigan Arenaliin 40 miljoonan euron siirtosummalla kesällä 2023. Hän voitti heti FA Community Shieldin. Valioliigan avauskierroksella hän sai polveensa ristisidevamman, joka piti hänet sivussa kentiltä lähes koko kauden. Hän pelasi seuraavan valioliigaottelunsa vasta sarjan päätöskierroksella. Kaudella 2024–2025 hän pelasi Valioliigassa 30 ottleua, joista avauskokoonpanossa 27. Hän teki maalin joulukuussa Manchester Unitedia vastaan. Lisäksi hän syötti kolme maalia. Mestarien liigassa hän pelasi 13 ottelua ja teki maalin neljännesvälierässä PSV Eindhovenia vastaan.

Timber on pelannut useissa Alankomaiden nuorisomaajoukkueissa. Hän voitti alle 17-vuotiaiden Euroopan-mestaruuden vuonna 2018. Hän teki loppuottelussa Italiaa vastaan ensimmäisen joukkueensa kahdesta varsinaisen peliajan maalista ja onnistui myös mestaruuden ratkaisseessa rangaistuspotkukilpailussa joukkueensa kolmantena laukojana.

Timber pelasi Alankomaiden A-maajoukkueessa ensimmäisen kerran kesäkuussa 2021 ystävyysotteluissa Skotlantia ja Georgiaa vastaan. Hänet valittiin Alankomaiden kesän 2021 EM-kisamiehistöön. Hän pelasi EM-lopputurnauksen alkulohkossa ensimmäisen ottelun Ukrainaa vastaan avauskokoonpanossa ja kolmannesta ottelusta Pohjois-Makedoniaa vastaan toisen puoliajan. Neljännesvälieräottelussa Tšekkiä vastaan hän pelasi viimeiset yhdeksän minuuttia. MM-kilpailuissa 2022 hän oli ensimmäisen ottelun vaihdossa mutta pelasi lopuissa neljässä ottelussa täyden peliajan. Hän on juhannukseen 2025 mennessä pelannut kaikkiaan 18 A-maaottelua, joissa hän on 14 kertaa ollut avauskokoonpanossa.

## Lähteet
Valon ja varjon huoneet

**Valon ja varjon huoneet** on John Websterin ohjaama ja käsikirjoittama suomalainen dokumenttielokuva vuodelta 2001.

Elokuvan aiheena on prostituutio Intiassa. Se kertoo kahden mumbailaisen bordellin arjesta sekä niissä työskentelvistä ihmisistä.

## Palkinnot ja ehdokkuudet
* Elokuva voitti vuonna 2001 Prix Italia -pääpalkinnon tv-kulttuuridokumenttien sarjassa.
* Elokuva voitti vuonna 2002 Tšekissä, Olomoucissa parhaan dokumenttielokuvan palkinnon Olomoucin yliopiston dokumentti- ja tiedeohjelmien festivaaleilla.

## Lähteet
Cupra Formentor

**Cupra Formentor** on SEATin Cupra-osaston vuodesta 2020 lähtien valmistama crossover-tyyppinen automalli. Se on ensimmäinen täysin uusi malli, jota markkinoidaan omaksi urheilullisten autojen merkiksi eriytetyn Cupra-nimen alla.

Vuoden 2021 Euro NCAP -kolaritestistä Formentor sai tulokseksi täydet viisi tähteä.

## Lähteet

## Aiheesta muualla
Verona van de Leur

**Verona van de Leur** (s. 27. joulukuuta 1985 Gouda) on alankomaalainen kilpauransa päättänyt telinevoimistelija ja pornonäyttelijä.

## Elämä ja ura

Van de Leurin voimistelijanuran supervuosi oli 2002, jolloin hän saavutti permannon MM-hopeaa ja EM-kilpailuista peräti viisi mitalia, joista kolme oli hopeaa ja kaksi pronssia. Hänet valittiin vuonna 2002 Alankomaiden vuoden naisurheilijaksi. Van de Leur lopetti voimistelu-uransa 22-vuotiaana vuonna 2008.

Van de Leur haastoi vanhempansa oikeuteen rahojensa tuhlaamisesta, ja vanhemmat tuomittiin maksamaan tyttärelleen takaisin 92&nbsp;000 euroa. Oikeusprosessi katkaisi osapuolten välit täysin. Oikeusprosessin ajan rahaton Van de Leur oli asunnoton nukkuen autossaan ja joko vastaanotti ilmaisruokaa tai näpisti ravintonsa. Hän myös valokuvasi julkisella paikalla seksiä harrastanutta pariskuntaa ja kiristi heitä, mistä hänet tuomittiin vankilaan. Van de Leur istui tuomiotaan 2,5 kuukautta. Vapauduttuaan vankilasta hän alkoi toimia aikuisviihdealalla, ensin esiintyen verkossa kameran välityksellä ja myöhemmin kuvaten pornoa miesystävänsä kanssa. Van de Leur päätti pornoesiintyjänuransa vuonna 2019, mutta myy edelleen vanhaa tuotantoaan.

## Lähteet

## Aiheesta muualla
Mikko Tamminen (rakennusmestari)

**Mikko Tamminen** (30. syyskuuta 1871 Hattula – 28. marraskuuta 1918 Tampere) oli suomalainen rakennusmestari, joka suunnitteli Tampereelle useita jugendtyylisiä puutaloja. Hän kuului Suomen Rakennusmestariliiton perustajajäseniin ja toimi myös Tampereen kaupunginvaltuuston jäsenenä useiden vuosien ajan.

Tamminen kuoli 47-vuotiaana, sairastuttuaan espanjantautiin ja keuhkotautiin. 

## Suunnittelutöitä

Tamminen on suunnitellut Tampereelle seuraavat rakennustaiteellisesti merkittävät kohteet:
* Puuseppientalo (1911), Kankurinkatu 11 / Suokatu 24 
* As.oy Sorinahde (1912), Sorinkatu&nbsp;2 / Vuolteenkatu&nbsp;22 
* As.oy Uusi Erkkilä (1914),  Sukkavartaankatu&nbsp;11 
* Lapin asuinalueen rakennuksia (1915–1916): Havutie&nbsp;6, Helletie&nbsp;14, Käpytie&nbsp;18, Käpytie&nbsp;22, Käpytie&nbsp;25, Salotie&nbsp;9 
* Hiilloksentalo (1916), Mariankatu&nbsp;26 – yhdessä Bertel Strömmerin kanssa 

## Lähteet
* Aamulehti (1918): Mikko Tammisen kuolinuutinen. *Aamulehti* 30.11.1918, s. 4. Kansalliskirjaston digitaaliset aineistot Viitattu 13.6.2021.
* Haavisto, Heli (2013): *Tampereen Lapin pientaloalueen suojeluasemakaava. Rakennetun kulttuuriympäristön inventointi 2013.* PDF Tampere: Pirkanmaan maakuntamuseo. Viitattu 13.6.2021.
* Leskinen, Marjatta (1992): *Vuosisadan vaihteen asuinkerrostalojen porrashuoneet Tampereen kaupungin identiteetin heijastajana.* Tampere: Tampereen teknillinen korkeakoulu. .
* Liuttunen, Antti (2018): *Kadonneet kaunottaret. Tampereen rakennushistoriaa.* Tampere: Tampereen museot. .
* Siiri-tietopalvelu (2021): Rakennetun ympäristön kohteet As.oy Sorinahde, As.oy Uusi Erkkilä, Havutie 6, Helletie 14, Käpytie 18, Käpytie 22, Käpytie 25 ja Salotie 9. Tampere: Tampereen museot. Viitattu 13.6.2021.
* *Tampereen kantakaupungin rakennuskulttuuri 1998*. Tampere: Tampereen kaupungin kaavoitusyksikkö, 1998. . 
*Tampereen Sanomat (1918): Mikko Tammisen kuolinilmoitus. *Tampereen Sanomat* 30.11.1918 , s. 1. Kansalliskirjaston digitaaliset aineistot Viitattu 13.6.2021.

### Viitteet
Vallankumouksellinen

**Vallankumouksellinen** tarkoittaa henkilöä tai järjestöä, joka kannattaa ja pyrkii vallankumoukseen. Sanaa voi käyttää myös adjektiivina kuvaamaan mullistavaa ilmiötä tai keksintöä.

Vladimir Leninin puolueteoriaan kuuluu ”ammattivallankumouksellisen” käsite. Sillä tarkoitetaan henkilöä, joka on omistanut koko elämänsä vallankumoukselle. Leninin mukaan puolueen keskeinen tehtävä oli kouluttaa kurinalainen kaaderijoukko, joka tunsi poliittista teoriaa, organisoi toimintaa ja oli valmis uhraamaan hyvinvointinsa ja turvallisuutensa aatteen hyväksi. Ammattivallankumoukselliset organisoivat ensin vallankumouksen etujoukon ja myöhemmin työtätekevät massat. Iosif Stalin ja eräät muut ammattivallankumoukselliset nousivat sittemmin Neuvostoliitossa johtaviin asemiin. Neuvostolaisen käsityksen mukaan Venäjän ensimmäisiä ammattivallankumouksellisia eivät silti olleet marxilaiset vaan narodnikit.

## Vallankumouksellisia

Vallankumousjohtajiksi lasketaan usein henkilöt, jotka joko konkreettisesti tai välikäsiä hyväksi käyttäen johtivat vallankumouksen onnistuneesti loppuun. Monet vallankumousjohtajat ovat saaneet lopulta vallan itsevaltaisesti itselleen, ja näin ollen heistä on tullut maansa diktaattoreita. Myös useissa maissa, joissa vallankumouksen jälkeen ollaan siirrytty demokraattisempaan järjestelmään, on vallankumouksen johtajilla erityinen virka valtion hallinnossa. Osa vallankumousjohtajista on epäonnistunut, kuollut tai lähtenyt maanpakoon. 


Kuva:Portrait of George Washington-transparent.png|George Washington
Kuva:Robespierre.jpg|Maximilien Robespierre
Kuva:Georges Danton.jpg|Georges Jacques Danton 
Kuva:Général Toussaint Louverture.jpg|Toussaint Louverture
Kuva:Jose de San Martin.jpg|José de San Martín
Simón Bolívar, 1812.jpg|Simón Bolívar
Kuva:Giuseppe Garibaldi (1866).jpg|Giuseppe Garibaldi
Kuva:Dr. Sun in London.jpg|Sun Yat-sen
Kuva:Pancho villa horseback.jpg|Pancho Villa
Kuva:116.- MIX-3.2.56.0001 - Emiliano Zapata.tif|Emiliano Zapata
Kuva:Vladimir Lenin in July 1920 by Pavel Zhukov.jpg|Vladimir Lenin
Kuva:Bundesarchiv Bild 183-R15068, Leo Dawidowitsch Trotzki.jpg|Lev Trotski
Kuva:Rosa Luxemburg.jpg|Rosa Luxemburg Spartakisti
Kuva:Ataturk1930s.jpg|Mustafa Kemal Atatürk
Kuva:Ho Chi Minh 1946.jpg|Ho Tši Minh
Kuva:Fidel Castro - MATS Terminal Washington 1959 (cropped).png|Fidel Castro
Kuva:PolPot.jpg|Pol Pot
Kuva:GuerrilleroHeroico.jpg|Che Guevara
Kuva:Président Ahmed Ben Bella.jpg|Ahmed Ben Bella
Kuva:Muammar al-Gaddafi at the AU summit.jpg|Muammar Gaddafi
Kuva:Nasser portrait2.jpg|Gamal Abdel Nasser
Kuva:Ruhollah Khomeinii.jpg|Ajatollah Khomeini


## Lähteet
Antti Lähteenmäki

**Antti Mikael Lähteenmäki** (s. 12. elokuuta 1949 Kauhajoki) on suomalainen yleisurheiluvalmentaja ja urheilumanageri.

Lähteenmäki on toiminut urheilumanagerina vuodesta 1990, jolloin yhteistyö afrikkalaisten juoksijoiden kanssa alkoi. Pääosin Lähteenmäki on toiminut kestävyysjuoksijoiden managerina ja valmentajana, tuoden heitä Suomessa käytyihin kilpailuihin. Lähteenmäen manageroimat urheilijat ovat voittaneet muun muassa lukuisia SM-mitaleja. 

Lähteenmäen manageroiman Josphat Kiprono Menjon Turussa 29. elokuuta 2010 juoksema 26.56,74 oli tuon vuoden maailmantilaston kärkiaika 10 000 metrillä. Lähteenmäki on valmentanut myös nuoria suomalaisia juoksijoita muun muassa Jukka-Pekka Kauppia .

Omalla urheilu-urallaan Lähteenmäki kilpaili kestävyysjuoksussa.  

## Lähteet
Skandiumkloridi

**Skandiumkloridi** (ScCl3) on skandium- ja kloridi-ionien muodostama epäorgaaninen ioniyhdiste. Yhdistettä voidaan käyttää katalyyttinä orgaanisen kemian synteeseissä.

## Ominaisuudet, valmistus ja käyttö
Huoneenlämpötilassa skandiumkloridi on väritöntä kiteistä ainetta. Yhdisteen alkeiskoppi on heksagonaalinen ja muistuttaa vismuttitrijodidin ja rauta(III)kloridin rakenteita. Kidevedettömän skandiumkloridin lisäksi tunnetaan kidevedellinen heksahydraatti (ScCl3·6H2O). Kidevesi poistuu kuumentamalla alhaisessa paineessa tai vetykloridivirrassa. Yhdiste liukenee hyvin veteen ja hieman myös alkoholeihin. Yhdiste on Lewis-happo.

Skandiumkloridi valmistetaan kuumentamalla skandiumoksidia ja hiiltä kloorivirrassa tai neutraloimalla skandiumoksidia vetykloridilla.
:Sc2O3 + 6 HCl → 2 ScCl3 + 3 H2O

Skandiumkloridia käytetään katalyyttinä muun muassa aldolikondensaatioissa, konjugaattiadditioissa ja tioasetaalien valmistuksessa.

## Lähteet
Jääkiekko talviolympialaisissa 2022 – miesten kokoonpanot

Talviolympialaisten 2022 jääkiekon miesten turnaukseen osallistuvien joukkueiden kokoonpanot.

## Lohko A
### Kanada
Päävalmentaja: Claude Julien

### Kiina
Päävalmentaja: Ivano Zanatta

### Saksa
Päävalmentaja: Toni Söderholm

### Yhdysvallat
Päävalmentaja: David Quinn

## Lohko B
### Tšekki
Päävalmentaja: Filip Pešán

### Tanska
Päävalmentaja: Heinz Ehlers

### ROC
Päävalmentaja: Aleksei Žamnov

### Sveitsi
Päävalmentaja: Patrik Fischer

## Lohko C
### Suomi
Päävalmentaja: Jukka Jalonen

### Latvia
Päävalmentaja: Harijs Vītoliņš

### Slovakia
Päävalmentaja: Craig Ramsay

### Ruotsi
Päävalmentaja: Johan Garpenlöv

## Lähteet
Oskar Parkkinen

**Oskar Parkkinen** (14. kesäkuuta 1876 Mikkelin maalaiskunta – 18. joulukuuta 1941 Helsinki) oli suomalainen tukkukauppias ja Helsingissä toimineen Oskar Parkkisen tukkuliikkeen (myöhemmin Oskar Parkkinen Oy) perustaja.

Oskar Parkkinen toimi aluksi torikauppiaana Helsingin Kauppatorilla. Vuonna 1898 hän alkoi harjoittaa vähittäiskauppaa maalais- ja siirtomaatavaratuotteilla ja pian tämä toiminta laajeni myös maalaistuotteiden tukkukaupan puolelle. Liike toimitti pääasiassa Mikkelin seudulta maataloustuotteita pääkaupunkiseudulle. Vuonna 1908 Parkkinen osti kauppaneuvos Julius Tallbergilta Hakaniemessä sijainneen hallin, joka tunnettiin sittemmin "Parkkisen hallina". Parkkisen liikkeellä oli hallin lisäksi 13 sivumyymälää. Kun liike lopetti vähittäiskaupan vuonna 1912 nämä myymälät joko myytiin tai lopetettiin ja liike keskittyi tukkukauppaan. Parkkisen tukkuliikkeellä oli yli tuhat asiakasta Helsingissä ja Uudellamaalla. Ensimmäisen maailmansodan jälkeen liike oli toinen Helsingin suurista tukkukauppaan erikoistuneista liikkeistä Talous-Osakekaupan ohella. Liikkeen keskuskonttori sijaitsi Parkkisen kulmassa Hakaniemen torin pohjoispuolella Hakaniemessä.

Parkkinen oli mukana perustamassa vuonna 1909 Osakeyhtiö Kaffe Aktiebolagia (vuodesta 1929 *Kahvi Oy - Kaffe Ab*) ja hän omisti yhtiöstä aluksi 9 prosenttia. Vuonna 1920 hänestä tuli yhtiön pääosakas kun muina osakkaina olleet K. E. Kontro ja Juho Kuosmanen luopuivat omistuksistaan. Yhtiöllä oli kahvipaahtimo sekä mausteiden ja teen pakkaamo. Yhtiö harjoitti paahdetun ja paahtamattoman kahvin sekä siirtomaatavaroiden tukkukauppaa ja sen tuotemerkkinä oli OKA. Tunnetuin yhtiön kahvimerkeistä oli Stadion. Yhtiö toimi vuodesta 1918 alkaen Luotsikatu 4:n piharakennuksessa Katajannokalla. Kahvi Oy siirtyi Tukon omistukseen 1964 ja sen liiketoiminta liitettiin Tukon omaan kahvipaahtimoon, joka toimi vuoteen 1986 saakka Sörnäisissä Panimokadun länsipuolella.

Oskar Parkkinen oli Kahvi Oy:n ja Helsingin Kenkätehdas Oy:n johtokuntien puheenjohtajana sekä Helsingin Siirappitehdas Oy:n, Oy Suolahden Tehtaiden ja Reposaaren Saha Oy:n johtokuntien jäsenenä. Hän oli puolustusministeriön hankinta-asiain neuvottelukunnan jäsenenä neuvottelukunnan perustamisesta lähtien. Hän oli myös Helsingin kaupungin verotuslautakunnan jäsenenä ja Helsingin kaupunginvaltuuston lisäjäsenenä sekä jäsenenä useissa kunnallisissa komiteoissa. Helsingin kirkkovaltuuston jäsenenä Parkkinen oli vuodesta 1905 lähtien.

1930-luvun lopulla Oskar Parkkisen tukkuliikkeen vuosimyynti oli viisi miljoonaa markkaa. Oskar Parkkisen kuoltua joulukuussa 1941 hänen kuusi lastaan muodostivat liikkeestä osakeyhtiön nimellä Oskar Parkkinen Oy. Yhtiön toimitusjohtajaksi tuli Oskar Parkkisen poika Väinö Parkkinen (1902–1957), josta tuli kauppaneuvos 1948. Väinö Parkkisen aikana yhtiö erikoistui kotimaisten tehdastavaroiden myyntiin ja sillä oli enimmillään parisataa työntekijää ja noin 2&nbsp;000 asiakasta. Oskar Parkkinen Oy:n toiminta päättyi 1956 kun Yrjö O. Riislan omistama raumalainen A. Alanko Oy osti yhtiön. Parkkisen kulman paikalle rakennettiin vuonna 1960 Postisäästöpankin toimitalo.

## Lähteet
Filippiinienkoira

**Filippiinienkoira** on todennäköisesti sukupuuttoon kuollut filippiiniläinen koirarotu.

## Ulkonäkö
Filippiinienkoira muistutti sileäkarvaisen terrierin alkukantaista muunnosta. Se oli lyhytkarvainen.

## Alkuperä
Rotua pidettiin herkkuruokana, joka täytettiin perinteisesti riisillä ja mausteilla. Paikallinen koiransyönnin keskus sijaitsi Pohjois-Luzonissa, missä igorot-heimoa pidettiin rodun asiantuntijana. Koirat yleensä hakattiin kuoliaiksi, koska sen uskottiin parantavan niiden makua. Lisäksi filippiiniläiset maanviljelijät käyttivät sitä karjansa ohjailuun.

## Lähteet
Marco Bizot

**Marco Bizot** (s. 10. maaliskuuta 1991 Hoorn) on alankomaalainen jalkapalloilija, pelipaikaltaan maalivahti. Hän edustaa Englannin Valioliigassa pelaavaa Aston Villaa. 

Bizot pelasi Ajaxin junioreissa mutta ei päässyt edustusjoukkueeseen. Hän pelasi lainasopimuksella Cambuurissa ja on sittemmin edustanut pääsarjatasolla Groningenia, belgialaista Genkiä, AZ Alkmaaria ja ranskalaista Brestiä. Hän on pelannut yli 350 pääsarjaottelua. Heinäkuussa 2025 Bizot siirtyi Brestistä englantilaisseura Aston Villaan.

Bizot on pelannut useissa Alankomaiden nuorisomaajoukkueissa. Hän oli varamaalivahtina alle 19-vuotiaiden Euroopan-mestaruuskilpailuissa 2010 ja pelasi yhden alkulohko-ottelun alle 21-vuotiaiden EM-kilpailuissa 2013. Hän pelasi A-maajoukkueessa ensimmäisen ja toistaiseksi ainoan ottelunsa marraskuussa 2020 ystävyysottelussa Espanjaa vastaan.

## Lähteet
Richatin rakennelma

**Richatin rakennelma**, joka tunnetaan myös nimellä **Saharan silmä**, on Mauritaniassa, Saharan autiomaassa sijaitseva suuri kehämäinen geologinen muodostelma. Richatin rakennelman muodon uskotaan olevan peräisin kohonneesta kupolimaisesta muodostelmasta, jonka eroosio on ajan myötä kuluttanut ja paljastanut alla olevat tasaiset kalliokerrostumat.

Richatin rakennelma erottuu parhaiten avaruudesta, ja se on kiinnittänyt astronauttien huomion siitä lähtien, kun ihmisiä on lähetetty Maata kiertävälle radalle. Aiemmin tutkijat olettivat, että muodostelma on syntynyt asteroidin tai meteoriitin törmäyksestä. Nykyisen käsityksen mukaan kyseessä on geologinen kumpare, joka on syntynyt pyöreän maanpinnan kohdan kohotessa. Rakennelman renkaat tai kehät muodostuvat erilaisista ja eri-ikäisistä kivilajeista. Sen korkeimmat harjanteet ovat parhaiten eroosiota kestävää kiveä.

Tämäntyyppisissä geologisissa rakennelmissa niin sanotun häränsilmän keskellä olevat kivikerrokset ovat vanhempia kuin ulommat renkaat. Richatin rakennelma on läpimitaltaan 45 kilometriä, ja se koostuu magma- ja sedimenttikivilajeista. Näkyvissä on useita siirroksia, joissa alun perin yhtenäiset kerrostumat ovat siirtyneet erilleen toisistaan.

## Lähteet
Bignona

**Bignona** on kunta ja samannimisen departementin keskus Ziguinchorin alueella Senegalissa.  Se sijaitsee Casamancen soistuneen sivujoen varrella 30 kilometriä Ziguinchorista pohjoiseen. Vuoden 2023 väestönlaskennan mukaan kunnassa oli 28&nbsp;642 asukasta.

Diolakylästä alkunsa saaneeseen Bignonaan perustettiin vuonna 1894 ranskalainen varuskunta. Siitä kehittyi siirtomaa-aikana tärkeä kauppapaikka ja hallintopiirin keskus. Alueella tuotettiin maapähkinää, palmunytimiä, mehiläisvahaa, riisiä ja hedelmiä. Kaupunki on sittemmin menettänyt merkitystään, mutta se on edelleen tärkeä liikenneristeys.

Asukkaista 57,8 % on dioloita, 11,1 % mandinkoja ja 10,5 % fulbeja. Lisäksi on wolofeja, mandjakoja, balanteja, sererejä ja mankanjoja. 78 % on muslimeja ja 18 % kristittyjä. Animisteja on melko vähän.

Bignonan kautta kulkevat maantiet RN4 ja RN5. Paikallisia elinkeinoja ovat maanviljely, karjanhoito, kalastus, käsityöammatit ja kaupankäynti. Tärkeimmät viljelykasvit ovat riisi, hirssi ja maapähkinä. Tuotantoeläimiä ovat naudat, lampaat, vuohet, siat ja aasit. Teollisuutta edustaa pienimuotoinen maataloustuotteiden jalostus. Palveluihin kuuluvat ala- ja yläkoulut, lukio, ammattikoulu ja terveyskeskus. Kunnassa on vesi- ja sähköverkot, mutta ei jätehuoltoa.

## Lähteet
Batakinpystykorva

**Batakinpystykorva** on indonesialainen koirarotu.

## Ulkonäkö
Rotu on pienikokoinen, lyhytniskainen ja kippurahäntäinen pystykorva. Runko on vankka ja tiivis. Karvapeite on lyhyt. Väritys vaihtelee, ja muun muassa ruskea, brindle, musta, puna-musta, harmaa-musta ja kelta-valkoinen ovat mahdollisia. Metsästyskoirina käytetyiltä yksilöiltä usein typistetään toinen korvista ja häntä.

## Luonne ja käyttäytyminen
Batakinpystykorva on älykäs ja aktiivinen. Vahtikoirana se on arka, mutta tarkkaavainen. Se on arka ja sulkeutunut vieraita kohtaan, koska se on tottunut elämään pienissä heimoyhteisöissä. Se viettää suurosan ajastaan sisällä heimokodissa, jotka yleensä sijaitsevat korkealla tikkaiden päässä.

## Alkuperä
Rotu on kotoisin Sumatralta, missä batakit käyttävät sitä ruuan lisäksi vartiointiin ja ajuemetsästykseen. Paistettu batakinpystykorva on erittäin arvostettu, herkullisena pidetty ruokalaji. Toisinaan se keitetään omassa veressään. Toisin kuin batakit, muut sumatralaiset pitävät koiranlihansyöntiä vastenmielisenä.

## Lähteet
Tavastila

**Tavastila** on kylä Kotkassa kaupungin koillisosassa lähellä Haminan rajaa. Tavastila kuuluu täten Kotkan itäisimpiin kaupunginosiin. Alueen palveluita ovat esimerkiksi Tavastilan koulu (luokat 1–6), päiväkoti sekä  Tavastilan junaseisake. Tavastila on väljästi rakennettua maaseutumaista pientaloaluetta.

## Liikenne
Tavastilan junaseisake tarjoaa junayhteydet niin Kotkan kuin Kouvolankin suuntaan. Lisäksi paikallisbussin linjat 9, 9B ja 25Y sekä palvelulinja P009 kulkevat Kotkansaarelta ja Karhulasta Tavastilaan.

## Lähteet
Isointiaanikoira

**Isointiaanikoira** on sukupuuttoon kuollut pohjoisamerikkalais-karibialainen koirarotu.

## Ulkonäkö
Isointiaanikoira muistutti hoikkarakenteista sutta. Väritys oli valkoinen, punaruskea, musta tai mustavalkoinen.

## Alkuperä
Rotua esiintyi laajoilla alueilla Pohjois-Amerikkaa: sitä syötiin napapiirin eteläpuolella, Amerikan itäisillä metsämailla, Pohjois-Amerikan kaakkoisosissa ja Karibialla. Kristoffer Kolumbus kirjoitti siitä vuonna 1492 ja espanjalainen tutkimusmatkailija Oviedo vuonna 1535. Jälkimmäisen mukaan se oli yleinen ruokalaji Karibian saarilla ja kokeiltuaan sitä hän kuvaili sitä lampaan makuiseksi. Koirat halkaistiin kahtia selkärangasta ja paistettiin toiselta puolelta. Yltäkylläisyyden aikoihin koiranlihaa pidettiin ylellisenä ruokana, jota säilytettiin suuria juhlia varten – mahdollisesti siksi, että rotua arvostettiin myös muissa tehtävissä eli metsästyskoirana ja kuorman vetäjänä. Kun lihasta oli puutetta, sitä syötiin kuitenkin erittäin usein. 

## Lähteet
S-3 (1936)

**S-3** (; aiemmin *N-3*) oli Neuvostoliiton laivaston Stalinets-luokan sukellusvene toisessa maailmansodassa.

## Valmistus

Alus tilattiin Leningradista Itämeren telakalta, missä köli laskettiin 25. elokuuta 1935. Alus laskettiin vesille 30. huhtikuuta 1936 nimellä *N-3* () ja otettiin palvelukseen 8. heinäkuuta 1938. Alus nimettiin 20. lokakuuta 1937 *S-3:ksi*.

## Palvelus
Lokakuussa 1939 alus oli sijoitettuna Tallinnaan 1. sukellusveneprikaatin 13. divisioonaan, jonka muut alukset olivat *[[S-1 (1935)|S-1]]* ja *[[S-2 (1935)|S-2]]*.

Saksan hyökätessä Neuvostoliittoon alus oli Liepājassa Tosmare-telakalla huollettavana. Aluksen huolto keskeytettiin saksalaisten edetessä ja valmisteltiin lähtökuntoon, vaikkakin ainoastaan pinta-ajo oli mahdollista. Alus lähti 23. kesäkuuta 1941 kello 23.41 telakalta pohjoiseen mukanaan oman miehistön lisäksi osa telakalla räjäytetyn *S-1:n* miehistöstä. Uzavan majakalla kaksi Saksan laivaston moottoritorpedoveneet *S 35* ja *S 60* hyökkäsivät laukaisten torpedonsa ja ampuen 20 millimetrin pikatykeillä. Sukellusvene upposi *S 60:n* ampuman syvyyspommin räjähdettyä keulan edessä. Suurin osa sukellusveneen miehistöstä ja mukana olleista sai surmansa, mutta saksalaiset pelastivat merestä sotavankeuteen 20 eloonjäänyttä.

## Lähteet
*
*
* 
*

### Viitteet
Colimankoira

**Colimankoira** on sukupuuttoon kuollut meksikolainen koirarotu.

## Ulkonäkö
Colimankoira oli pystykorvainen, möhömahainen ja lyhytraajainen. Se oli todennäköisesti karvaton. Meksikonkarvattomaankoiraan verrattuna raajat olivat huomattavasti lyhyemmät – jopa erittäin nuorilla meksikonkarvattomankoiran pennuilla on pidemmät raajat.

## Alkuperä
Ainoat todisteet rodusta ovat hienot keramiikkaesineet, jotka valmistettiin Luoteis-Meksikossa noin 300–600-lukujen aikoihin. Näitä koiria lihotettiin tarkoituksella ja jopa syötettiin väkisin, koska niiden pääasiallinen – ellei jopa ainoa – tarkoitus oli toimia ruoanlähteenä. Sekä asteekit, taraskit, mayat että colimat söivät koiranlihaa. Pentukoiran paistia pidettiin kuninkaiden herkkuna.

## Lähteet
Itzcuintlipotzotli

**Itzcuintlipotzotli** on sukupuuttoon kuollut meksikolainen koirarotu.

## Ulkonäkö

Itzcuintlipotzotli vastasi kooltaan "maltalaista terrieriä" (maltankoiraa). Se oli epämuodostunut ja sillä oli kyttyräselkä. Pää oli pieni ja susimainen, kuononselkä erottuva, korvat riippuvat ja häntä lyhyt. Niska oli lyhyt ja paksu ja runko raskas ja möykkyinen. Koira oli todennäköisesti joko karvaton tai äärimmäisen lyhytkarvainen. Iho oli täynnä valkoisia, mustia ja ruskeita laikkuja.

## Alkuperä
Rotua esiintyi Tarascan alueella Michoacánin osavaltiossa, ja ensimmäinen kuvaus siitä on vuodelta 1780. Sitä kasvatettiin yksinomaan liharuuaksi. Omistajan kuoltua koira haudattiin hänen mukanaan – todennäköisesti, jotta se voisi toimia ruokavarantona matkalla tuonpuoleiseen. Viimeinen havainto rodusta tehtiin vuonna 1843, jolloin rouva Calderón de la Barca näki kuolleen yksilön riippumassa koukusta majatalon seinällä 48 km Mexico Citystä pohjoiseen. 

## Etymologia
Espanjaksi rotu tunnettiin nimellä *perro jorobado*, "kyttyräselkäinen koira". Myös alkuperäinen asteekkinimi *izcuintlipotzotli* tarkoittaa samaa (*itzcuintli* = "koira", *potzotli* = "kyttyräselkä"). 

## Lähteet
Techichi

**Techichi** on sukupuuttoon kuollut meksikolainen koirarotu.

## Ulkonäkö

Techichi muistutti kettua. Se oli pieni, hoikka, pienipäinen, suippokuonoinen ja pystykorvainen. Väritys oli joko ruskea, musta, ruskeavalkoinen tai mustavalkoinen.

## Alkuperä
Rodun levinneisyysalue ulottui Pohjois-Amerikan itärannikolta Väli-Amerikan kautta Etelä-Amerikan luoteisosiin, mutta Meksiko vaikutti olleen sen varsinainen pääalue. Esikolumbiaaniset intiaanit käyttivät sitä lähinnä ruokana, joskin pentuja annettiin lasten leikkikumppaneiksi. Muutamia jalostusyksilöitä käytettiin tuottamaan niin monta jälkeläistä kuin mahdollista. Nuoret urokset jotka oli tarkoitus syödä kastroitiin, jotta ne lihoivat mahdollisimman paljon.

Ensimmäinen eurooppalainen, joka teki havainnoin techichistä, oli espanjalainen tutkimusmatkailija Francisco Hernandez vuonna 1578. Espanjalaisilla tutkimusmatkailijoilla oli usein pulaa ruuasta, joten hekin söivät tarpeen tullen paikallista koiranlihaa – on arvioitu, että he söivät yhteensä vähintään 100 000 rodun edustajaa tutkimusmatkojensa aikana. 1800-luvulle mennessä rotu olikin jo kuollut sukupuuttoon.

## Lähteet
Cancer Research UK

**Cancer Research UK** on brittiläinen järjestö, joka tukee syöpätautien hoitoa ja tutkimusta sekä välittää yleisölle syöpätietoutta. 

Cancer Research UK perustettiin 4. helmikuuta 2002 yhdistämällä Cancer Research Campaign - ja Imperial Cancer Research Fund -järjestöt. Siitä tuli yhdysvaltalaisen National Cancer Instituten jälkeen maailman toiseksi suurin syöpätutkimusorganisaatio. National Cancer Institutesta poiketen Cancer Research UK perustettiin valtiosta irralliseksi, lähes kaikki varansa hyväntekeväisyydellä kerääväksi toimijaksi.

Eläinoikeusjärjestö Animal Aid julisti vuonna 2011 boikottikampanjan Cancer Research UK:ia ja eräitä muita terveysalan järjestöjä vastaan reaktiona eläinkokeiden tukemiseen.

## Lähteet